Varm og fugtig luft strømmer op over landet lørdag, og det giver anledning til sommertemperaturer, men også torden og skybrud. Det meste af dagen ventes at være varm og fugtig med varierende mængder sol, før der ud på eftermiddagen går en front i land mod vest, som kommer med både torden og skybrud. Her varsler TV 2 Vejret TV 2 Vejret har udsendt et varsel for skybrud og torden til hele landet. Mod vest gælder varslet fra klokken 15 lørdag til klokken 00 søndag og fra klokken 20 lørdag til klokken 05 søndag mod øst. Du kan med fordel bruge TV 2 Vejrets radar for at undgå lørdagens kraftige byger. Du finder radaren i TV 2 Vejrets app eller nedenfor. Sommervarmt – torden og skybrud i aften Lørdag morgen ligger der et varierende skydække over landet, som giver små huller til solen af og til. Mod vest kan det regne af og til, da der opstår byger i den ustabile luft. Bygerne kan lokalt være kraftige. Der strømmer varm luft op over landet, og allerede ved frokosttid er der mange steder mellem 21 og 24 grader. Længst mod nord og vest bliver det dog lidt køligere. Ud på eftermiddagen stiger temperaturen yderligere, og lokalt kan temperaturerne komme op mellem 24 og 26 grader, navnlig mod syd og øst. Der er en del uenigheder mellem vejrmodellerne, i forhold til hvor varmt det bliver. Nogle holder temperaturerne på 25 grader, mens andre viser op mod 28 grader på Lolland. Ud på eftermiddagen ankommer dagens uvejr til vestkysten i form af en front med både torden og skybrud. De kraftige tordenceller bevæger sig ind over landet i løbet af aftenen og rammer i første omgang Jylland. Tidligere pegede prognoserne på, at især den centrale og nordlige del af Jylland så ud til at blive ramt af kraftig regn og tordenbyger i løbet af aftenen. Nu viser prognoserne, at det hovedsageligt er den sydlige halvdel af Jylland, der står for skud. Ændrer prognoserne sig igen, bliver både TV 2 Vejrets prognoser og varsler opdateret efter behov. Andre prognosemodeller giver kraftige byger til hele Jylland, hvilket er begrundelsen for TV 2 Vejrets brede varsel. Ud på aftenen og natten når de kraftige byger til den østlige del af landet, og på Sjælland står man for skud omkring midnat, hvor der også er risiko for både skybrud og torden. Inden aftenen er omme, viser prognoserne, at der lokalt kan falde over 40 millimeter regn i forbindelse med de kraftige regn- og tordenbyger. På grund af kraftige sommerbygers variable og uforudsigelige natur er forskellige vejrmodeller meget uenige om, hvor bygerne rammer, og hvor mange der opstår. Selvom nedbørsfordelingen med al sansynlighed ikke vil ligne denne, bevidner prognosen alligevel om, at der lokalt kan falde store mængder regn i dagens byger. TV 2 Vejret opdaterer prognoser og varsler for aftenens tordenvejr løbende.

Referat:
Lokalt kan temperaturerne nærme sig 26 grader, inden uvejret rammer.